A̱ndá ti sin fariseo mé kónohe sin kixin a̱ntsí itsjé chojni chréhe̱ ti chꞌin Jesús la ko kui̱ki̱te chꞌan itsjé sin ke chꞌin Juan.
Kjánchó jehya chꞌin Jesús kui̱ki̱te chojni.
Náhí.
Ti sin kꞌuájiko chꞌan mé kui̱ki̱te sin chojni.
Ndá ti ó kónohe chꞌin Jesús kixin xi̱kaha ichro ti sin fariseo,
ndá kꞌuaxrjexín chꞌan Judea la sákjuí chꞌan Galilea.
A̱ndá ti ó xráko̱axin chꞌan ntiha,
la ticháxi̱n tsꞌatsínka chꞌan ti nonte Samaria.
*Ndá kjuíji chꞌan ijnko chjasin itꞌin Sicar itjen Samaria,
chjinaxón ti nonte tsichjéhe chꞌin Jacob ti xje̱en,
José.
Mé ntiha itjen ti pozo tjiá ìnta̱ kꞌuékuènté chꞌin Jacob.
A̱ndá chꞌin Jesús ikui ntiha la imá kꞌóxrjé chꞌan kixin imá ikjín ti nti̱a kjui̱xi̱n chꞌan,
ndá kjuákꞌetja̱xi̱n chꞌan chrínta ti pozo.
Mé ó chjina chonkíxin tíha.
A̱ndá ti sin kꞌuájiko chꞌan la sákjuí sin ti chjasin chjinaxón ntiha sákjuikꞌe̱na sin nkehe sinie sin.
Ndá kanhñó isé la ikui ijnko chojnichjin Samaria tsakítsje ìnta̱ ti pozo a.
A̱ndá chꞌin Jesús ndáche chꞌan tjan:
―Tsjánjua intsí ìnta̱ itsꞌia.
*A̱ndá ti tjan samaritana kjuáte̱he tjan,
ndáchro tjan:
―¿Nkekuènté kixin jaha ijnko chojni judío mé tjánchàna ìnta̱ itsꞌia kixin janhan la ijnko chojnichjin samaritana?
(Xi̱kaha ichro tjan kixin ti sin judío la ko ti sin samaritano la chóntehya sin kjuasàya kícho sin.)
Ndá ndáchro chꞌin Jesús:
―Ti chrókónoha ti nkehe tjajon Díos la ko chrókjuatso̱an ti nkexro tjetjáncháhá ìnta̱,
ndá jaha chrókjuanchehé chꞌan ìnta̱,
la jehe chꞌan chrótjáha chꞌan ti ìnta̱ tjechón nkochríxín.
Ndá ti tjan samaritana la ndáchro:
―¿Xá nkexrín tsjánjua ti ìnta̱ kixin chontahya chontahya nkehe tsakítsjexián?,
la ti pozo i la imá ni̱nka.
¿Xá nketí tsjikákjáxian ti ìnta̱ tjechón tsjánjua?
Ti nkexro kꞌuaxrjeníxini,
Jacob,
mé kuíto̱he ti pozo i,
mé jehe chꞌan kuékꞌi chꞌan ti ìnta̱ la kja̱xin ti xje̱en chꞌan la ko ti iko kuènté chꞌan.
¿A̱ndá jaha la xá a̱ntsí chonta kjuachaxin ke ti jehe chꞌan ní?
Ndá kjuáte̱he chꞌin Jesús,
ndáchro:
―Kaín ti nkexro itsꞌi ti ìnta̱ i la na̱xa̱ itsꞌen sin ìnta̱ ínaá.
A̱ndá ti nkexro itsꞌi ti ìnta̱ tsjánjua janhan,
la í tsꞌenhña sin ìnta̱ ínaá,
kixin ti ìnta̱ tsjánjua janhan la mé tsꞌóna éxi ìnta̱ tjetꞌaxrje nkaya a̱sén sin,
la tíha tsjajon ti kjuachón nkochríxín.
Ndá ti tjan samaritana ndáchro:
―Ti xi̱kaha la tsjánjua ti ìnta̱ a itsꞌiá,
ndá í tsꞌenhñani ìnta̱ ínaá,
la ko í tsicháxi̱nhña tsjihá ntihi tsakítsje ti ìnta̱.
Ndá ndáchro chꞌin Jesús:
―Sátjia,
tikꞌeye̱hé ti xìá,
ndá tsjihá ntihi ínaá.
Ndá ndáchro tjan:
―Chontahya xìná.
Ndá ndáchro chꞌin Jesús:
―Chaxín ndoá ndáchrua kixin chontahya xìá,
kixin inꞌó xìá kꞌuéchonta,
a̱ndá ti nkexro chónta ijie la jehya xìá.
Tíhi la ndoá chro̱nka.
Ndá ti ó kuíhin tjan tíha,
la ndáchro tjan:
―Tꞌíkua̱n kixin jaha la ijnko nkexro chronka itén Díos.
Ti sin kꞌuaxrjeníxini kꞌuejó ósé mé kꞌuéxraxinkakonxín sin Díos ti ijna̱ i,
kjánchó jahara chojni judío mé ndáchrora kixin ti chjasin Jerusalén,
mé chrókjuikosáyexíni Díos.
Ndá chꞌin Jesús ndáchro:
―Titekaoan kixin itsi ti ña̱o í tsjíkosáyexínhñara Itꞌéni Díos ti ijna̱ i,
la ko tsjíkosáyexínhñara Díos ti chjasin Jerusalén kja̱xin.
Jahara chojni samaritano chonhñara ti nkexro tjikosayéhéra.
A̱ndá jeheni chojni judío la chóxini ti nkexro tjikosayéheni kixin ti nkexro tsaáxini mé tsꞌaxrjeníxin ti sin judío.
Ndá ó itsi ti ña̱o,
la ti ña̱o a mé ijie,
la ti sin chaxín tjinkaon tsjikosáyehe Itꞌéni Díos la chaxín kaín a̱sén sin tsjikosáyehe sin ti jehe chꞌan,
kixin Díos mé tóxríhi̱n kixin xi̱kaha tsjikosáyehe chojni ti jehe chꞌan.
Díos mé tꞌikonhñani,
kjánchó ti sin tjikosáyehe chꞌan mé ticháxi̱n kaín a̱sén sin tsjikosáyehe sin chꞌan éxi tjinkaon Ncha̱kuén chꞌan.
A̱ndá ndáchro tjan:
―Ó noheni kixin itsi ti Mesías,
ti Cristo.
Ti ó itsi chꞌan mé tsochronkaxín chꞌan kaín nkehe ―ichro tjan.
Ndá ndáchro chꞌin Jesús:
―Ti nkexro a mé janhan,
ti nkexro tetjua ijie.
La ti sin kꞌuájiko chꞌan mé kja̱nxi̱n sin ti chjasin,
la chrákon sin kꞌuíkon sin kixin tjenixje̱he̱ chꞌan ijnko chojnichjin,
kjánchó ninkexró kjuanchankíehya ti jehe chꞌan nkehe tjinkaon tjan o̱ nkehe ikjo sin.
A̱ndá kjuákꞌe tjan ti tóa,
la sákjuí tjan ti chjasin la ndáche tjan ti sin tjejó ntiha:
―Ìntára sátsjitsjeheni ijnko nkexro chronka kaín ti nkehe kjui̱tꞌa senó.
¿Xá chrókójehya tíhi ti Cristo ní?
Ndá ti chojni mé kꞌuaxrjexín sin ti chjasin la sákjuí sin ti itjen chꞌin Jesús.
A̱ndá na̱xa̱ tjijihya sin,
la ti sin kꞌuájiko chꞌin Jesús mé chrónoéhe̱ sin chꞌan,
ndáchro sin:
―Maestro,
¿á sintehya ní?
―ichro sin.
Ndá chꞌin Jesús ndáchro:
―Ó chonta nkehe sinié la jahara noahñara nkehe tíha.
A̱ndá ti sin kꞌuájiko chꞌan,
mé kjuanchankíhi kícho sin ndáchro sin:
―¿Xá nkojín nkexro chrókui̱ka̱o nkehe sinie chꞌan ní?
Kjánchó ndáchro chꞌin Jesús:
―Ti ixra̱ si̱tꞌa la ko si̱ntaxiteyá ti nkehe kꞌue̱to̱an ti nkexro ichrꞌán ti janhan,
mé tíha ti nkehe sinie janhan.
Jahara ndáchrora:
“Noó nitjó na̱xa̱ tꞌitjáña ndá tsotjáni.”
Kjánchó janhan ndáxrja̱n kixin chrótsjehéra ti ino a kixin ó tsícha la ó jína tso̱tjara.
Ti sin ichꞌe ixra̱ itjá la tsoxenkehe sin.
A̱ndá ti nkehe tsotjá sin la mé chojni tíha,
la tsꞌáyéhe̱ sin kjuachón nkochríxín,
ndá xi̱kaha ti sin kꞌue̱nka̱ la ko ti sin itjá,
la nkokón tso̱chéhe̱ sin.
Mé xi̱kaha ichro ti nkehe tsíndáchro sin ósé:
“Ijnko nkexro tsꞌe̱nka̱,
a̱ndá ókjé nkexro tsotjá.”
A̱ndá janhan mé ichrꞌan ti jahara kixin tso̱tjara ti nonte ókjé nkexro kꞌue̱nka̱.
Ti nonte ókjé sin kꞌóxrjé sin,
kjuíchꞌe sin ixra̱,
a̱ndá jahara mé tso̱tjara ti nkehe tsíkꞌóna kixin ti ixra̱ kjuíchꞌe sin.
A̱ndá itsjé ti sin samaritano kuènté ti chjasin ntiha,
mé kuitekaon sin ti chꞌin Jesús kixin ti nkehe chrónka ti tjan a kixin jehe chꞌan chrónka chꞌan kaín ti nkehe kjuíchꞌe tjan senó.
Ndá ti ó kuíhin sin ti nkehe chrónka tjan,
ndá ikui sin ti itjen chꞌin Jesús la chrónoéhe̱ sin chꞌan kixin tsito̱he chꞌan ntiha.
Ndá kuito̱he chꞌan ntiha yaá ña̱o.
Ndá itsjé ti sin a kja̱xin kuitekaon sin ti jehe chꞌan kixin kuíhin sin ti nkehe nixja chꞌan.
Ndá ndáche sin ti tjan a:
―Ijie titekaoni,
jehya kixin ti nkehe chro̱nka ó.
Náhí.
Kixin kja̱xini kuíhini ti nkehe chronka chꞌan,
la noheni kixin jehe chꞌan mé chaxín ti nkexro tsaáxin chojni chjasintajni.